ורק לפני זה - אתה יודע שעד לפני שהמציאו את האנטיביוטיקה לפני כ 100 שנה

אנשים היו מתים בהמוניהם מכל מחלה שהסתבכה ואף משריטות ופצעים בגוף שהזדהמו

הטיפול היחידי שהיה למשל בעקבות פצע שהזדהם ברגל או ביד היה כריתת האיבר בשלמותו

בוא תראה תקציר של המגפות שהתרחשו בעולם לאורך כל ההיסטוריה ותגיד לנו אם אתה רוצה לחזור לימים הללו או תבין לאיזה נזקים המוניים יכולים להיגרם בשל חוסר הרצון לחסן את ילדך :

מגפות מהעידן הרחוק מאוד:

מלחמת הפלופונזים (430 לפני הספירה) - מחלה לא ידועה גרמה למותם של רבע מצבא אתונה ורבע מאוכלוסיית העיר בתוך 4 שנים. למגפה הזאת הייתה השפעה עצומה על תולדות העולם משום ששינתה את יחסי הכוחות העולמיים באותם ימים והביאה לסיום 'תור הזהב' של אתונה.



מחלת הדבר - 'החבורות הברבריות' (160 לספירת הנוצרים) - נשאי המחלה, כובשים מהצפון, הביאו עמם את מחלת הדבר לסין. המגפה גרמה לשינוי פוליטי משמעותי מאוד באזור בכך שהביאה, כך מתברר, להתמוטטות שושלת האן בסין.



המגפה האנטונינית (180-165) לספירה - מחלת האבעבועות השחורות, שהגיעה לרומא מן המזרח התיכון עם חיילי לגיון רומיים ששבו לביתם, גרמה שם למגפה קשה. כרבע מהנדבקים מתו מהמחלה, ובסך הכל - מתו ממנה כ-5 מיליון בני אדם. בשיאה של המגפה מתו כ-5,000 נפש. המחלה גרמה להרס בכל רחבי האימפריה הרומית ויש הטוענים שהתוצאות החברתיות והפוליטיות של המחלה הביאו להתמוטטות הסופית של האימפריה הזאת.



מגפת יוסטיניאנוס (החלה בשנת 541 לספירה) - זהו התיעוד המוקדם ביותר להתפרצות של דבר באירופה. המחלה החלה, ככל הנראה במצרים וכעבור כמה חודשים הגיעה המחלה לקונסטנטינופול שבטורקיה. בשיאה, קטלה המחלה כ-10,000 איש ובסך הכל נהרגו כ-40% מתושבי העיר. עד למיגור המגיפה מתו כרבע מאוכלוסיית המזרח התיכון.

המוות השחור (1348-1354) - מחלת הדבר גרמה למגפה קשה כ-800 שנה לאחר ההתפרצות המתועדת הקודמת שלה. המחלה החלה באסיה, וככל הנראה הגיעה לאירופה בשנת 1348 בספינות מסחר איטלקיות. המחלה הביאה למותם של 20 מיליון אירופאים (שהיו רבע מאוכלוסיית היבשת בשנים האלה) במהלך שש שנים. באזורים מסוימים מתו מהדבר כמחצית מהתושבים.

התברר שפרעוש שנישא על גבן של חולדות הפיץ את החיידק Yersinia Pestis שגרם למחלה. למגפה היו השפעות רבות על האוכלוסייה הנותרת. בין שאר התופעות שהתעוררו בשנים האלה היה גל של אנטישמיות, שבו האשימו את היהודים בהרעלת בארות המים ובגרימת המגפה.



מגפות בעולם החדש (אחרי 1492) :

בעקבות מגלי הארצות שבאו מאירופה התפשטו מגפות קשות ב'עולם החדש'. מגלי הארצות ואלה שהגיעו בעקבותיהם הביאו עמם מחלות 'אירופיות' כגון שפעת, שעלת, חצבת, אבעבועות שחורות, שחפת ומחלת הזיבה. לתושבים המקומיים לא היה חסיון טבעי מפני המחלות הללו והם מתו בהמוניהם. באי היספניולה שבאיים הקריביים (לשם הגיע קולומבוס לראשונה), מתו כ-8 מיליון תושבים. בהמשך הגיעו לאיים הללו עבדים אפריקניים שהביאו לשם מחלות 'אפריקניות' מדבקות כגון המלריה והקדחת הצהובה. בשלב הזה נפגעו גם רבים מהמתיישבים האירופיים מן המחלות 'החדשות'. זוהי דוגמה לכך שמחלות זיהומיות גרמו לשינויים משמעותיים בהרכבי אוכלוסייה.



כולרה (1816-1826) - המגפה גדולת הממדים (פנדמיה) הראשונה החלה בהודו ותוך 4 שנים הגיעה עד לסין ולים הכספי. בשנים שלאחר מכן, במהלך המאה ה-19, היו התפרצויות נוספות של מחלת הכולרה שפגעו באירופה, בארצות הברית, ברוסיה ובאינדונסיה. מיליוני אנשים קיפחו את חייהם בגלל חיידק הכולרה.



השפעת הספרדית (1918-1919) באוגוסט 1918 התפרץ זן קטלני של מחלת השפעת בשלושה מוקדים שונים: צרפת, ארצות הברית וסיירה לאונה שבאפריקה. השפעת הקטלנית התפשטה ברחבי העולם ובמשך שישה חודשים מתו ממנה 25 מיליון איש (יש שמעריכים שמספר המתים היה אף כפול מזה). המחלה נעלמה כליל כעבור שנה וחצי אך השאירה את חותמה על אוכלוסיית העולם למשך שנים רבות לאחר מכן.



מחלת הטיפוס - זוהי מחלה חיידקית שהפכה למגפה בעיקר בזמני מלחמה. משום כך המחלה מכונה בשפות מסוימת 'קדחת המחנות'. המחלה התפרצה בתקופת מסעי הצלב, במלחמות בספרד במאה ה-15 ובמלחמה בבלקאנים במאה ה-16. מחלת הטיפוס אף שיחקה תפקיד חשוב בהשמדת צבא נפוליון ברוסיה בשנת 1811.



איידס - (1980- ) בתחילת שנות השמונים של המאה ה-20 התחילו גורמים רפואיים להבחין במקרים של תמותה ממחלות שנצפו קודם לכן רק בחולים בעלי מערכת חיסונית פגומה (למשל אנשים שעברו השתלת איברים). בתחילה התברר שאחוז גבוה מאוד מהחולים במחלה שכונתה 'איידס' (תסמונת הכשל החיסוני) היו גברים הומוסקסואלים ואנשים המזריקים סמים. בשנים שלאחר הופעת המחלה, אנשים רבים שאינם נכללים בקבוצות הללו נפגעו ממנו גם כן. במשך השנים נערכו מחקרים מקיפים שבהם נתגלה הנגיף האחראי למחלה. נמצאו תרופות שמדכאות את התפרצותה וגורמי הבריאות יצאו במבצעי הדרכה למניעת הידבקות.

בעולם המערבי כיום המחלה ניתנת לטיפול ונמצאת, כך מקווים, תחת שליטה. המחלה הביאה לשינויים חברתיים גדולים וביניהם שינוי ביחס לאוכלוסייה ההומוסקסואלית ושינוי בהרגלי המין של אוכלוסיית המערב.

אולם המחלה התפשטה ברחבי העולם וכיום המוקד העיקרי של המחלה הוא בעולם השלישי. ישנן מדינות באפריקה ובאסיה שאחוז החולים והנשאים הוא גבוה ביותר, ולמדינות אלה אין תקציבים לקניית התרופות היקרות. משום כך בעולם השלישי האיידס עדיין נחשב לאחד מגורמי התמותה הגדולים ביותר.



